तामुलपुर, 26 आगष्ट: तामुलपुर जिल्लानि हाजार हाजार रायजोफोरा गोख्रों सोमावसारदों आबादनि फोथाराव दैनि जगायथाइ होनांगौ दाबिजों ।  तामुलपुर जिल्लानि कालानदी मथंगा दैमानि सायाव बान्दो होनानै कुमारिकाता, बगाजुलि, कालिपुर, बायदि ओन्सोलनि आबादारिफोरनि दैनि जेंनाखौ अरायनि थाखाय समाधान खालामनांगौ दाबिजों कालानदी मथंगा आन्चलिक बान्दो कमिटिनि बानजायनायाव 5 घन्टा गोख्रों धर्ना होनायजों सोरखारनि फारसे खावलायहरो ।  कालानदी दैमानिफ्राय आबाद फोथाराव लाबोनाय दैया अखा हाबानो भुटाननिफ्राय बांबोनानै बान्दोया बायलांबाय थायो जायनि थाखाय गोबां खस्थ’नि गेजेरजों बगाजुलि कुमारिकाता ओन्सोलनि रायजो राजाफोरा भुगिबोनांदों ।  दायो आबादनि फोथाराव दैनि आंखाल, माइ आबादफोरा रानलांनो हमबाय जायनि थाखाय हाजार हाजार रायजोफोरा दुखुनि खाफाल हमनांदों ।  बेनिखायनो आबादारिफोरनि जेंनाफोरखौ फोजोबनो थाखाय आसामनि गिबि मन्थ्रि ड• हिमन्त बिस्व सर्मा आरो बिटिआरनि गाहाइ मावफुंगिरि प्रमद बर’खौ मोनसे धर्ना होनायनि गेजेरजों खावलायदों ।  मख’नो नांगोनदि भारत उदांस्रिनि 75 बोसोरनि उनावबो बे ओन्सोलनि आबादारिफोरा दैनि जेंनाजों बोसोरफ्रोमबो भुगिबोनांदों, थरथिंसे दैनि थाखाय राजा लामायाव ओंखारबोनानै होस्रिखावनो गोनां जादों ।  हाजार हाजार आइजोफोरजों लोगोसेनो आबादारिफोरा जथाइयै जोंनो दैनि जगायथाइ नांगौ, जोंनो दैनि बान्दो नांगौ, जोंनो जुगामि बान्दो नांगौ, जय जवान जय किसान बायदि स्लगानजों गोमसार होदों तामुलपुर जिल्लायाव । 